ممكن اكون قاسي و لكن هذه هي الحقيقة، النصح و الارشاد في التربية من اهم اسباب السعادة الزوجية. اذا عرفت كيف تربي نفسك فهذا الشي راح نتقل الى عيالك بشكل مباشر.
انا و احلام متزوجين من ١١ سنة ما قد فكرنا نسئل احد انه يساعدنا في تربيتنا للعيال، اقصد انه يكون في نصح و ارشاد بدون ما يكون في ضرر على الطرفين الاب و الام، طبعا ما في احد يجي من نفسه و يعطيك النصح عشان ما يقول انه تجاوز حدوده او انه انت تعتقد انك ما تعرف تربي صح. هذا الشي اعتقد انه احدى الاسباب الاساسية اللي خلتنا نتاخر في البحث عن الاستشارة.
بعد ولادة بنتنا ليندا كان عندها نوع من انواع اعتقد انه نقدر نسميه القوة بالصريخ. كل شي عندها على كيفها و ماهو على كيفنا ، اصبحت تقودنا هي و لسنا نحن. تعاملها مع الناس القريبه مثل الاقارب كان فيه حساسية كبيرة، تحب على كيفها و تكره على كيفها و للاسف الكل كان يعطينا النظرة السلبية في تربيتها و انه نحن السبب في ذلك. استمرت ٣ سنوات على هذه الحالة.
كنت افكر انه المشكله في اطفالي! و لكن طلعت المشكله مننا نحن الضغوط اللي تجينا من الناس بسبب اطفالنا هي اللي اثرت علينا. طبعا عرفنا بالشي هذا بعد مرور سنتين من ولادة ليندا، بعد زيارة لقريبة لنا عندها دراية بكيفية التعامل مع الاطفال بحكم دراستها و خبرتها. فاعطتنا بداية الحبل و هي انه المشكله مننا نحن مش في اطفالنا.
الشي اللي كان مهون علينا مشكلتنا هذه انه نحن كنا مسافرين لامريكا، يعني بعيدين عن الضغوط اللي علينا من المشكلة هذه. طبعا بسبب الانتقادات القاسية اثرت علينا نحن كزوجين و اصبحت حياتنا متعبة كثير. للاسف ما عرفنا كيف نعيشها صح باقل المشاكل.
طبعا، في ناس تقول ليش ما سويتوا استشارات في امريكا! للاسف العادات و التقاليد ما راح يفهموها زينا نحن.
كثير من الناس قالت انه الطفل بس يكبر يتغير، فنحتاج للصبر. طبعا المشكلة انه اختها الكبيرة شهد ماكان عندها هذه المشاكل مثل القوة و الصراخ و غيرها اللي في كثير من الاوقات تخليك تتمنى انه ما تعرفها في ذلك الوقت.
و بعدها ولدت اختها الصغيرة ياسمين، و الفرق بينهم سنتين او اقل بكم شهر. بس ما شفنا فيها الاشياء اللي شفناها في ليندا من ولادتها. طبعا بحكم قرب العمر بينهم فياخذوا من بعضهم بشكل كبير جدا.
انا اتابع عمر حسين في الانستغرام و الفيسبوك و اليوتيوب من زمان. و شفت له كذا بوست عن النغير بس ما فهمته. تابعت النغير في الانستغرام، و بعدها بدات اشوف اليوتيوب الخاص بيهم.
طبعا متابعتي لقناة اليوتيوب الخاصة بالتغير بشكل اكبر في شهر جون يعني اول ما رجعنا من امريكا للاجازة الصيفية، شفت الفيديو هذا:
الفيديو كان غريب بالنسبة لي، شفته و قلت لاحلام ايش رايك في كلامها. اتفقنا انها هي هذه اللي ممكن تساعدنا.
على طول رحت للايميل الخاص بالنغير و سئلتهم هل في امكانية انه نتواصل مع استشاريين تربية اطفال ! طبعا ما كان في اي رد منهم. ما ادري هل الايميل كان غلط او انه ما يستخدموه او انه ممكن راح للاسبام. طبعا الايميل ارسلته بتاريخ ١٧ يوليو. لما شفت التاخير بعدها ب٣ ايام بس عرفت اوصل للاستاذة ليلى طيبة عن طريق حسابها في تويتر. تواصلت معاها و قدرنا انه نكون معاها كاستشارية لنا في التربية.
التعامل مع أ.ليلى كان سهل جدا، انسانة متفهمه و تعرف ايش تحتاج و تسمع منك و تعطيك الحلول اللي ممكن تناسبك.
الشي هذا حمسنا و خلانا ننتقل بشكل سريع للخطواط المستقبيلة في التعامل مع ليندا خاصة، و شهد و ياسمين بشكل عام. و كنا نعلم و نبلغ الناس التعليمات اللي كانت تعطينا اياها استاذة ليلى عشان الكل يعرف كيف يتعامل معاها.
ما انكر انه التعامل كان جدا سيئ مع اطفالي للاسف من طرفي ، الضغوطات اللي كانت تجينا كانت بتاثر علينا في كيفية التعامل مع اطفالنا. و لكن الحمد لله بدانا في التغير و ما زلنا في الانتقال بشكل كامل للتغير الايجابي في التعامل مع الاطفال.
مو عيب انه الواحد يروح للاستشاري التربوي لانه راح يساعده بشكل كبير في التغير حتى كزوجين الحياة بينهم تكون افضل و هذا اللي صار معانا.
مثلا: كانت تقلنا انه لازم نشوف رياض اطفال لليندا مؤقته حتى تحتك مع الناس و الاطفال. جلسنا ندور و حصلنا و سجلناها هي و اختها الصغيرة ياسمين. ايوه تغير التوقيت في البيت و صرنا نصحى قبل صلاة الفجر و نام بعد صلاة العشاء مباشرة. اصبح الاحتكاك مع الاقارب مربوط بفترة زمنية معينة فقط و هذا هو الصح.
و في احدى الاشياء اللي ساعدتنا هو التحدث مع الاطفال بصراحة و تفهمه. الطفل يفهم مو غبي. ما كنا نعرف الشي هذا و كنا نعتقده انه هبل !! و لكن و الله انه جاب فائده بعد فترة و اصبحت تفهم و تتغلب على عنادها بالتفاهم و الحوار.
كمان اصبح في وقت نحن كوالدين نقضيه معاهم جميعا محدود بفترة زمنية حتى يعرف الطفل انه في وقت لكل شي. و هذا الشي صار فيه تعاون من الجميع في التعامل مع بعض.
و بالنسبة لنا نحن كزوجين صار في وقت لنا نقضية مع بعض في هدوء بدون اصوات و هذا الشي ايجابي علينا.
طبعا هذه ماهو الا اشياء بسيطة تعلمناها من الاستاذة ليلى ، صحيح في ناس حتقول انه هذه اشياء بسيطة الكل يقدر يسويها. ممكن كلامكم صح و لكن الناس ماهي زي بعض، نحن ما اخدنا الدافع الا بعد الاستشارة و المتابعة معاها.
مرة ثانية، احب اقول انه ممكن نحن توقيتنا و ظروفنا غير، بس التاخير اللي صار في الفترة هذه و جلوسنا في جدة لمدة ٦ اشهر تقريبا في الانتظار لفيزتنا كان خير علينا. الحمد لله على هذه الفرصة اللي خلتنا نعرف اشياء كثيرة و من اهمها تعاملنا مع بناتنا.
شكررررا لكم جميعا.